Дауэ захъуэжа?
2002, 2010 гъэхэм цIыхухэр къызэрыхатхыкIам тепщIыхьмэ, Кавказ Ищхъэрэ федеральнэ округым зи цIыху бжыгъэр мини 10-м щIигъуу лъэпкъ 31-рэ щопсэу.
Кавказ Ищхъэрэ федеральнэ округым и нэхъ лъэпкъышхуэхэщ урысхэр (мелуани 2-рэ мин 854-рэ), шэшэнхэр (зы мелуанрэ мин 335,9-рэ), авархэр (мин 865,3-рэ), даргинхэр (мин 541,6-рэ), къэбэрдейхэр (мин 502,8-рэ), осетинхэр (мин 481,5-рэ), къумыкъухэр (мин 466,8-рэ), ингушхэр (мин 419-рэ), лезгинхэр (мин 396,8-рэ), къэрэшейхэр (мин 211,1-рэ), ермэлыхэр (мини 190,8-рэ), лакхэр (мини 166,5-рэ), азербайджанхэр (мини 155,4-рэ), табасаранхэр (мини 127,9-рэ), балъкъэрхэр (мин 110,2-рэ).
Статистикэр щыхьэт зэрытехъуащи, 2002 гъэмрэ 2010 гъэмрэ я зэхуакум кавказ лъэпкъхэм, я нэхъыбэм цыджанхэм, тыркухэм, тыркумэнхэм я бжыгъэм къахэхъуащ. Абы щыгъуэми, урысхэм, украинхэм, къэбэрдейхэм, белорусхэм, нэмыцэхэм, тэтэрхэм, корейхэм, алыджхэм я бжыгъэм кIэрыхуащ.
Округым нэхъ псынщIэ дыдэу (процент 20-м щIигъукIэ) нэхъыбэ щыхъуащ цыджанхэр, тыркухэр, цахъурхэр, агулхэр. Нэхъ мащIэ щыхъуащ (проценти 10-м щIигъукIэ) белорусхэм, нэмыцэхэм, украинхэм, тэтэрхэм, куржыхэм, корейхэм я бжыгъэр.
ЦАГОЕВ Виталий, экономист
